ERC, JxCat i Bildu demanen la compareixença de la ministra de Defensa a la Diputació Permanent del Congrés per donar explicacions sobre els militars que van ser dissabte a Vilafranca - El Cargol l El setmanari del Penedès l Societat l Política l Economia l Cultura l Vins i Caves l Món casteller l Entrevistes l Esports
30 Setembre, 2019, 16:40
ERC, JxCat i Bildu demanen la compareixença de la ministra de Defensa a la Diputació Permanent del Congrés per donar explicacions sobre els militars que van ser dissabte a Vilafranca
Els grups parlamentaris d'ERC, JxCat i Bildu han demanat avui la compareixença de la ministra de Defensa en funcions, Margarita Robles, per a informar sobre els militars de l'Exèrcit de Terra que van ser dissabte a la terrassa d'un bar de Vilafranca prenent begudes alcohòliques, amb l'uniforme reglamentari i armes llargues.
Gabriel Rufián, Laura Borràs i Mertxe Aizpurua han sol·licitat al Congrés dels Diputats una sessió extraordinaria de la Diputació Permanent que inclogui en el seu ordre del dia la compareixença de la ministra.
D'altra banda, l’alcalde de Vilafranca, Pere Regull, s’ha adreçat a la Delegació del Govern espanyol a Catalunya per demanar explicacions per la presència dels militars. “És preocupant que no s’hagi informat ni l’Ajuntament ni els cos de Mossos d’Esquadra com s’ha fet habitualment quan es fan maniobres als municipis d’Olèrdola o de Font-rubí”, afirma.
Per l’alcalde, “no és normal que militars es passegin uniformats i armats per una ciutat sense previ avís. Ja hem demanat explicacions a la Delegació de Govern de per què no es va informar per poder comunicar-ho a la població”. Regull ha explicat que la Delegació del Govern “farà les seves indagacions i veurem si genera algun tipus de sanció”.